Jong man gevonnis vir verkragting van 71-jarigeArgieffoto ŉ 24-jarige man is vandeesweek in die Vryheid-streekhof in KwaZulu-Natal tot tronkstraf gevonnis nadat hy skuldig bevind is aan die verkragting van ŉ 71-jarige vrou. “Siphimpilo Mbatha het op 12 September 2014 die slagoffer by haar opstal in die Bilanyoni-omgewing naby Paulpietersburg oorval en verkrag,” het lt.kol. Thulani Zwane, provinsiale polisiewoordvoerder, Vrydag gesê. “Die man het beweer die slagoffers was sy meisie.” ŉ Saak van verkragting is by die Paulpietersburg-polisiestasie aanhangig gemaak en is deur die Vryheid-polisie se eenheid teen gesinsgeweld, kindermishandeling en seksuele misdrywe ondersoek. Mbatha is kort daarna in hegtenis geneem en verhoor. Hy is skuldig bevind op aanklag van verkragting en vandeesweek tot 15 jaar tronkstraf gevonnis.